SET พรุ่งนี้ผันผวนต่อ กูรูแนะจุดซื้อสะสม 1,450
บล.เอเซีย พลัส เชื่อว่าตลาดจะผันผวนต่อเนื่อง โดยแนะนำนักลงทุนระยะยาว หากดัชนีปรับตัวลดลงไปใกล้ระดับ 1,450 จุด เป็นช่วงเหมาะสมในการทยอยเข้าซื้อหุ้นสะสม โดยให้เลือกหุ้นกลุ่มที่มีอัตราเงินปันผลในระดับสูง พร้อมให้แนวรับ 1,450 จุด ส่วนแนวต้าน 1,480-1,500 จุด
6 ก.ค. 2558

นายเทิดศักดิ์ ทวีธีระธรรม ผู้ช่วยกรรมการผู้อำนวยการ บล.เอเซีย พลัส เปิดเผยถึงตลาดหุ้นไทยวันนี้ (6 ก.ค.) ปรับตัวลงไปในทิศทางเดียวกับตลาดภูมิภาคส่วนใหญ่ที่เคลื่อนไหวในแดนลบ หลังผลการลงประชามติของกรีซที่ออกมาว่า”คัดค้าน”มาตรการรัดเข็มขัดของเจ้าหนี้ แต่อย่างไรก็ตามมองว่าเป็นเพียงผลกระทบด้าน Sentiment การลงทุนเท่านั้น โดยหาก
มองถึงปัจจัยพื้นฐานนั้นพบว่าไทยมีการส่งออกไปยังกรีซในสัดส่วนเพียง 0.06% ของสัดส่วนการส่งออกทั้งหมด 12% ที่ประเทศไทยส่งออกไปยังสหภาพยุโรป ดังนั้นจึงไม่เป็นผลกระทบมากนักต่อการส่งออกของไทย
ส่วนปัจจัยภายในประเทศยังต้องติดตามการประกาศผลประกอบการไตรมาส 2/58 ของบริษัทจดทะเบียนที่ทยอยออกมา ในช่วงนี้ที่หลาย ๆ ฝ่ายคาดการณ์ว่าจะออกมาต่ำกว่าไตรมาส 1/58
“ปัญหาเรื่องกรีซนั้นเป็นผลกระทบด้าน Sentiment เพราะหลาย ๆ ฝ่ายมองว่าอาจจะกระทบต่อการส่งออก แต่หากมาดูจริงๆแล้ว สัดส่วนการส่งของไทยไปยังกรีซนั้นมีเพียงแค่ 0.06% ก็คงไม่เป็นผลกระทบมากนัก และการที่เกิดปัญหาแบบนี้ก็ส่งผลให้ดอลลาร์สหรัฐฯแข็งค่าขึ้น ก็จะมาช่วยให้เงินบาทอ่อนค่าลงไปอีก ซึ่งส่งผลให้ส่งออกไปยังสหรัฐฯน่าจะปรับตัวดีขึ้น สำหรับความกังวลเกี่ยวกับเงินทุนไหลออกนั้นก็คงอาจจะมีแรงขายออกไปบ้าง แต่คงไม่มากแล้ว เพราะปัจจุบันเองเงินทุนต่างชาติที่เหลือในประเทศไทยก็มีไม่มากแล้ว” นายเทิดศักดิ์กล่าว
แนวโน้มการลงทุนในวันพรุ่งนี้ (7 ก.ค.) เชื่อว่าตลาดจะผันผวนต่อเนื่อง โดยแนะนำนักลงทุนระยะยาว หากดัชนีปรับตัวลดลงไปใกล้ระดับ 1,450 จุด เป็นช่วงเหมาะสมในการทยอยเข้าซื้อหุ้นสะสม โดยให้เลือกหุ้นกลุ่มที่มีอัตราเงินปันผลในระดับสูง พร้อมให้แนวรับ 1,450 จุด ส่วนแนวต้าน 1,480-1,500 จุด
 
หลักทรัพย์ที่มีมูลค่าการซื้อขายสูงสุด 5
TASCO ปิดที่ 23.80 บาท เพิ่มขึ้น 0.10 บาท
KBANK ปิดที่ 179.00 บาท ลดลง 1.50 บาท
PTT ปิดที่ 347.00 บาท ลดลง 7.00 บาท
IRPC ปิดที่ 4.18 บาท ลดลง 0.20 บาท
TPIPL ปิดที่ 2.88 บาท ลดลง 0.18 บาท